Il-Futur tal-Ewropa: jitkellmu l-panels taċ-ċittadini Il-panels taċ-ċittadini se jiltaqgħu fix-xhur li ġejjin biex jiddiskutu l-futur tal-UE u jagħmlu rakkomandazzjonijiet. Il-Konferenza dwar il-Futur tal-Ewropa qed tqiegħed liċ-ċittadini fiċ-ċentru tad-diskussjoni dwar kif l-UE għandha tevolvi biex tiffaċċja sfidi futuri. Il-panels taċ-ċittadini għandhom rwol importanti: se jiddiskutu ideat minn avvenimenti madwar l-UE u proposti mressqa permezz tal-pjattaforma tal-Konferenza u se jagħmlu rakkomandazzjonijiet biex jiġu diskussi ma' istituzzjonijiet tal-UE u partijiet ikkonċernati oħra. Min qed jieħu sehem? Hemm erba' panels taċ-ċittadini Ewropej, b'kull wieħed minnhom jinkludi 200 ċittadin. Il-membri tal-panels intgħażlu b'mod aleatorju, iżda b'mod li jirrifletti d-diversità tal-UE – pereżempju se jkun hemm numru ugwali ta' rġiel u nisa f'kull panel, u rappreżentanza proporzjonali ta' Ewropej minn żoni urbani u rurali. Iż-żgħażagħ ta' bejn is-16 u l-25 sena se jiffurmaw terz tal-membri. X'se jiġi diskuss? Kull panel se jittratta xi wħud mis-suġġetti li dwarhom in-nies ġew mistiedna jipproponu ideat: Panel 1 – Ekonomija aktar b'saħħitha, ġustizzja soċjali u impjiegi / edukazzjoni, kultura, żgħażagħ, sport / trasformazzjoni diġitali Panel 2 – Demokrazija Ewropea / valuri u drittijiet, stat tad-dritt, sigurtà Panel 3 – Tibdil fil-klima, ambjent / saħħa Panel 4 – L-UE fid-dinja / migrazzjoni Il-membri tal-panel se jkunu jistgħu jqajmu kwistjonijiet addizzjonali. Se jkunu disponibbli esperti indipendenti fil-laqgħat biex jipprovdu pariri. Meta se jiltaqgħu l-panels taċ-ċittadini? Kull wieħed mill-panels se jiltaqa' tliet darbiet. L-ewwel sessjonijiet se jsiru matul erba' weekends bejn is-17 ta' Settembru u s-17 ta' Ottubru fil-bini tal-Parlament fi Strasburgu. It-tieni sessjonijiet se jsiru online f'Novembru u t-tielet sessjonijiet se jsiru f'Diċembru u f'Jannar fi bliet madwar l-UE, jekk is-sitwazzjoni tas-saħħa tippermetti. L-iskeda għall-erba' panels taċ-ċittadini L-ewwel sessjoni It-tieni sessjoni It-tielet sessjoni Ekonomija aktar b'saħħitha, ġustizzja soċjali u impjiegi / edukazzjoni, kultura, żgħażagħ, sports / trasformazzjoni diġitali 17 – 19 ta' Settembru 5 – 7 ta' Novembru 3 – 5 ta' Diċembru Demokrazija Ewropea / valuri u drittijiet, stat tad-dritt, sigurtà 24 – 26 ta' Settembru 12 – 14 ta' Novembru 10 – 12 ta' Diċembru Tibdil fil-klima, ambjent / saħħa 1 – 3 ta' Ottubru 19 – 21 ta' Novembru 7 – 9 ta' Jannar L-UE fid-dinja / migrazzjoni 15 – 17 ta' Ottubru 26 – 28 ta' Novembru 14 – 16 ta' Jannar X'se jkun l-eżitu? Il-panels se jifformulaw rakkomandazzjonijiet, li se jiġu diskussi fil-Plenarja tal-Konferenza li tlaqqa' flimkien liċ-ċittadini, lir-rappreżentanti tal-istituzzjonijiet tal-UE, lill-parlamenti nazzjonali u lil partijiet ikkonċernati oħra. Għoxrin rappreżentant minn kull panel se jieħdu sehem fil-Plenarji tal-Konferenza u se jippreżentaw l-eżitu tal-ħidma tal-panels. Ir-rakkomandazzjonijiet tal-panels se jikkontribwixxu għar-rapport finali tal-Konferenza, li se jitħejja fir-rebbiegħa tal-2022 mill-bord eżekuttiv tal-Konferenza. Il-bord jinkludi rappreżentanti tal-Parlament Ewropew, tal-Kunsill u tal-Kummissjoni (l-istituzzjonijiet li se jkollhom jagħtu segwitu għall-konklużjonijiet) kif ukoll osservaturi mill-partijiet ikkonċernati kollha tal-Konferenza. Ir-rapport se jitħejja b'kollaborazzjoni sħiħa mal-Plenarja tal-Konferenza u se jkollu jirċievi l-approvazzjoni tagħha. Kif tista' ssegwi l-ħidma tal-panels? Is-sessjonijiet tal-panel fejn se jiltaqgħu l-membri kollha se jixxandru online. Se tkun tista' ssib aktar dettalji dwarhom fuq il-pjattaforma tal-Konferenza. Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF